L'Eliana continua avançant en la seua proposta de desdoblament de l'actual IES per a Formació Professional
23 de juliol de 2025

• El nou model permetrà comptar amb un centre específic per a FP i un altre per a ESO i Batxillerat.

L’alcalde de l’Eliana, Salva Torrent, acompanyat per la regidora d’Educació, Eva Santafé, es va reunir ahir amb la directora general de Formació Professional, Marta Armendia, per a presentar-li la proposta de desdoblament de l’actual Institut d’Educació Secundària de la localitat.

La proposta consisteix en la creació d’un nou edifici que aculla exclusivament ensenyaments de Formació Professional —bàsica, grau mitjà, grau superior i cursos d’especialització—, mentre que l’actual centre seria rehabilitat i adaptat per a albergar únicament l’ensenyament obligatori: ESO i Batxillerat. Aquesta iniciativa, basada en una anàlisi tècnica i urbanística, pretén donar una resposta eficient, sostenible i adaptada a les necessitats educatives presents i futures del municipi.

«L’Eliana ja és un referent en la promoció de l’esport i la cultura; volem que també ho siga en Formació Professional amb aquesta proposta innovadora i que podria replicar-se en altres municipis», ha declarat l’alcalde. «Amb aquest model, l’alumnat elianer podrà comptar amb més espais oberts, laboratoris, tallers i zones específiques d’aprenentatge pràctic», ha afegit.

A la reunió també van assistir la directora de l’IES de l’Eliana, Rosa Llorca, i l’inspector del centre, Marcel Urrea. La trobada va ser molt positiva i la proposta comptarà amb l’informe favorable de la Direcció General de Formació Professional. Aquest pas és clau per a continuar avançant i convertir l’Eliana en un referent educatiu, alineat amb les demandes del futur laboral i capaç d’oferir a la seua joventut noves oportunitats i itineraris formatius de qualitat.